**RĪGAS VASARAS KULTŪRAS PROGRAMMAS PROJEKTU FINANSĒŠANAS KONKURSA DARBA UZDEVUMS**

Norises laiks no **2021. gada 21. jūnija** līdz **2021.gada 31. augustam**

**Par programmu un Konkursu**

Rīgas vasaras kultūras programma (turpmāk – Programma) izstrādāta, ņemot vērā nepieciešamību pielāgoties Covid-19 pandēmijas radītajiem apstākļiem.

Programma izstrādāta ar mērķi nodrošināt nepārtrauktu kultūras procesa pieejamību, īstenojot satura un formas ziņā Covid-19 pandēmijas apstākļiem pielāgotus sezonas kultūras pasākumus, sniegt atbalstu Covid-19 pandēmijas skartajai radošajai industrijai, veicināt iedzīvotāju optimismu un pozitīvu pašsajūtu krīzes apstākļos, mudinot pavadīt laiku ārtelpās epidemioloģiski drošos apstākļos, decentralizēt un dažādot Rīgas kultūras programmu, nodrošinot kultūras programmas pieejamību tuvāk dzīvesvietām, kā arī veicināt iedzīvotāju līdzdalību un piederības sajūtu Rīgai.

Programmas mērķauditorija ir visi rīdzinieki, īpaši piedāvājumu pielāgojot ģimenēm ar bērniem, jauniešiem, senioriem un iedzīvotājiem, kuri vasaras pavada galvaspilsētā.

Lai sasniegtu Programmas mērķus, Rīgas domes Izglītības, kultūras un sporta departaments organizē Rīgas vasaras kultūras programmas projektu finansēšanas konkursu (turpmāk – Konkurss).

Konkurss tiek organizēts paredzot, ka:

1. tiek atbalstīti vismaz 30 pretendentu iesniegtie projekti;
2. 80% no līdzfinansētajiem projektiem primāri noris publiskajā ārtelpā;
3. vismaz 30 no līdzfinansētajiem projektiem primāri noris apkaimēs ārpus Centra, no kurām 10 atrodas Daugavas kreisajā krastā;
4. vismaz 10 līdzfinansētie projekti veicina iedzīvotāju līdzdalību, izmantojot laikmetīgus un mainīgajai Covid-19 pandēmijas situācijai piemērotus risinājumus.

Konkursa ietvaros tiks atbalstīti Covid-19 pandēmijas apstākļiem pielāgoti un oriģināli kultūras projekti, kas var norisināties visu piedāvāto Programmas laiku, cikliski vai kā vienreizēji notikumi, piedāvājot projektus īstenot vienā vai vairākās norišu vietās. Prioritāri tiks atbalstīti laikmetīgās kultūras projekti ar norisi pilsētas publiskajā ārtelpā, darba uzdevumā minētajās Programmas norises vietās, kā arī sadarbības projekti starp nevalstiskā sektora organizācijām un valsts un/vai pašvaldības iestādēm, kas reģistrētas Rīgā.

Konkursā iesniedzami projekti, kuru formāti ir pielāgoti mainīgajiem Covid-19 pandēmijas apstākļiem un demonstrē inovatīvu un radošu pieeju kultūras projektu organizēšanā. Projektu pieteicēju ierosmei tiek piedāvāti šādi **projektu formāti**:

1. **Laikmetīgs un sezonai atbilstošs publiskās ārtelpas noformējums** – scenogrāfijas projekti, dizaina un mākslas objekti, apgaismojums un citi risinājumi publiski pieejamas pilsētvides noformēšanai iedzīvotāju lietošanai, ievērojot noteiktos ierobežojumus (piemēram, noformēti skvēri, iekārtotas āra lasītavas un āra spēļu laukumi apkaimju centros, pašvaldībai piederošas zemes laukumos un citviet).
2. **“Pop-up” pasākumi** – iepriekš neizziņotas performances pieturvietās, brīvās telpās, skatlogos, mākslinieciski priekšnesumi no ēku balkoniem, pagalmu skvēros un citi risinājumi kultūras projektu norisei, lai izvairītos no pulcēšanās konkrētā laikā un vietā.
3. **Pastāvīgas intervences pilsētvidē** – kultūras projekti pilsētu skatlogos, uz ziņojumu stendiem un pieturvietās, mākslas projekti uz ēku fasādēm un citur, izstādes pilsētvidē u.c. formāti.
4. **Norises, ko iespējams droši piedzīvot vienas mājsaimniecības ietvaros** – pastaigu maršruti ar audio gidu vai digitāli pieejamu karti, orientēšanās pasākumi, kas veicina iepazīt Rīgu, spēles un fiziskas aktivitātes pilsētvidē u.c. risinājumi.
5. **Norises digitālā telpā** – dažāda formāta akcijas, piemēram, interaktīvas komunikācijas kampaņas, kas veicina iedzīvotāju līdzdalību.
6. **Norises norobežotās teritorijās** – pasākumi norises vietās, kurās iespējams kontrolēt apmeklētāju skaitu un plūsmu, piemēram, nakts kino seansi pagalmos, pasākumi/ performances ārtelpā ar fiksētām sēdvietām u.c. (papildus precizējot projekta īstenošanas iespējas, ja pulcēšanās nebūs iespējama).

Minētie projektu formāti tiek piedāvāti kā iespējamie risinājumi kultūras pieejamības nodrošināšanai krīzes laikā. Pretendenti var pieteikt projektus, kas apvieno vairākus formātus vai kas īstenoti formātos, kas nav minēti.

**Programmas norises vietas**

Projektu pieteicējiem, iesniedzot pieteikumu, ir jānorāda konkrētā norises vieta vai vietas, izvērtējot izvēlētās vietas atbilstību projektam un publisku pasākumu rīkošanai.

Iesniedzot pieteikumus, projektu pieteicējiem ir jāparedz nepieciešamie pasākumi un izdevumu plānošana iecerēto projektu pilna apjoma realizācijai atbilstoši projekta specifikai, norises vietai u.tml., kā arī normatīvajos aktos noteiktajām prasībām publisko pasākumu organizēšanai, t.sk. nodrošinot nepieciešamās atļaujas un saskaņojumus.

Piedāvātie projekti var tikt īstenoti pilnībā vai daļēji kā atsevišķi projekti, integrēti citos projektos, ar noteikumu, ka projekta norise tiek īstenota Programmas norises laikā.

Atsevišķu projektu īstenošanā organizatori var paredzēt ieejas maksu, pamatojot tās nepieciešamību.

Konkursā prioritāri tiek izskatīti projekti, kuru norise plānota vienā vai vairākās no zemāk noteiktajām Rīgas apkaimēm, kas izvēlētas pēc to iedzīvotāju skaita. Konkursā netiek piedāvātas konkrētas apkaimes lokācijas, taču prioritāte tiks sniegta projektiem ar norisi apkaimju publiskajās zaļajās zonās (parkos, skvēros), pie ūdens tilpnēm, kā arī citās aktīvai atpūtai un publiskām norisēm piemērotās vietās un teritorijās.

|  |  |
| --- | --- |
| **Apkaime.** *Iekavās norādīts vēlamais minimālais* ***aktivitāšu*** *skaits uz apkaimi Programmas norises laikā.* | Iedzīvotāju skaits apkaimē ([www.apkaimes.lv](http://www.apkaimes.lv), Centrālās Statistikas pārvaldes dati; pēdējo reizi skatīts 01.03.2021.) |
| Purvciems (3) | 55 024 |
| Ķengarags (3) | 45 783 |
| Imanta (3) | 43 835 |
| Pļavnieki (2) | 41 453 |
| Ziepniekkalns (1) | 31 569 |
| Teika (1) | 28 831 |
| Āgenskalns un Torņakalns (1) | 30 862 |
| Maskavas forštate (1) | 24 185 |
| Jugla (1) | 23 702 |
| Iļģuciems (1) | 21 715 |
| Vecmīlgrāvis (1) | 20 298 |
| Dārzciems un Avoti (1) | 36 959 |
| Zolitūde (1) | 17 334 |
| Sarkandaugava (1) | 16 167 |
| Mežciems un Dreiliņi (1) | 21 910 |
| Brasa un Čiekurkalns (1) | 20 692 |
| Grīziņkalns (1) | 12 322 |
| Bolderāja un Daugavgrīva (1) | 20 386 |
| Dzirciems (1) | 11 273 |
| Zasulauks (1) | 6 658 |
| Skanste un Pētersala - Andrejsala (1) | 6 778 |
| Mežaparks (1) | 4 083 |
| Pleskodāle, Bieriņi un Atgāzene (1) | 14 519 |
| Centrs - prioritāri tiek izskatīti projekti ar norisi zemāk minētajās lokācijās (10) | 30 844 |

**Informācija par Centra apkaimes prioritārajām lokācijām Konkursa ietvaros**

Rīgas vasaras kultūras programma tiek plānota sinerģijā ar Rīgas pašvaldības plānoto projektu “Rīgas vasara”, kura norise plānota no 2021.gada 21. jūnija līdz 2021.gada 31. augustam.

Projekta “Rīgas vasara” ietvaros plānots labiekārtot vairākas Rīgas vēsturiskā centra ielas, ar mērķi padarīt tās patīkamākas un ērtākas gājējiem, kā arī lai mudinātu iedzīvotājus pavadīt vairāk brīvo laika ārtelpās pandēmijas apstākļos.

Konkursā iesniedzami kultūras projekti, kuru īstenošana piemērota šādās Rīgas vēsturiskā centra lokācijās un zonās:

1. Vaļņu iela posmā no Teātra ielas līdz Kaļķu ielai (gājēju iela);
2. Vērmanes dārzs;
3. Bastejkalna parks;
4. Brīvības ielas koku alejas no Raiņa bulvāra līdz Elizabetes ielai\*;
5. Tērbatas iela visā garumā;\*
6. Tallinas iela posmā no Tērbatas ielas līdz Miera ielai\*;
7. Miera iela posmā no Brīvības ielas līdz Tallinas ielai\*.

\*Projekti jāplāno gājējiem paredzētās zonās un vietās, kur projekta norise netraucē satiksmes plūsmu.